Virallinen lehti nro C 076 , 11/03/1998 s. 0090



KIRJALLINEN KYSYMYS E-2273/97 komissiolle esittäjä(t): Susan Waddington (PSE) (2. heinäkuuta 1997) Aihe: Ydinjätteen kuljetus ja varastointi Saksassa hiljattain järjestettyjen ydinjätteiden kuljetuksen ja varastoinnin vastaisten mielenosoitusten seurauksena komission on oltava tietoinen siitä, että suuri yleisö on lisääntyvässä määrin huolestunut tällaisesta toiminnasta kaikissa jäsenvaltioissa. Onko komissio vakuuttunut siitä, että tällainen kuljetus ja varastointi on turvallista, että se ei aiheuta vaaraa kansanterveydelle ja se vastaa täysin yhteisön oikeuden vaatimuksia ja EY:n perustamissopimuksen ja EURATOM-sopimuksen mukaista politiikkaa? Komission jäsenen Ritt Bjerregaardin komission puolesta antama yhteinen vastaus kirjallisiin kysymyksiin E-2273/97 ja E-2274/97 (4. syyskuuta 1997) Radioaktiivisen jätteen kuljetuksista säädetään vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annetussa neuvoston direktiivissä 94/55/EY ((EYVL L 319, 12.12.1994. )) ja vaarallisten aineiden rautatiekuljetuksia koskevan jäsenvaltioiden lainsäädännön lähentämisestä annetussa neuvoston direktiivissä 96/49/EY ((EYVL L 235, 17.9.1996. )). Kansainvälisen atomienergiajärjestön (IAEA) 1995 antamat radioaktiivisten aineiden turvallista kuljetusta koskevat säädökset on täysin sisällytetty näihin direktiiveihin. Jäsenvaltioiden oli saatettava näiden direktiivien mukaiset lait, asetukset ja hallinnolliset määräykset voimaan 1. tammikuuta 1997 mennessä. Tämän kuljetuksia koskevan lainsäädännön mukaisesti jäsenvaltiot voivat sallia poikkeuksia armeijalle kuuluvilla ja armeijan vastuulla olevilla kuljetusvälineillä tehtäville vaarallisten aineiden kuljetuksille. Kaikkien sellaisten toimintojen, joihin liittyy ionisoivasta säteilystä aiheutuvia vaaroja, mukaan lukien radioaktiivisten aineiden varastointi ja kuljetus, on oltava työntekijöiden ja väestön terveyden suojelemiseksi vahvistettujen perusnormien mukaisia. Näistä perusnormeista säädettiin ensimmäisen kerran helmikuussa 1959 annetussa neuvoston direktiivissä, ja niitä on tarkistettu useaan kertaan sen jälkeen ((Perusnormeja on viimeksi tarkistettu 13.5.1996 annetussa direktiivissä 96/29/Euratom. Tämän direktiivin säännökset on saatettava voimaan 13.5.2000 mennessä. EYVL L 159, 29.6.1996. )). Nykyisten direktiivien säännökset edellyttävät jäsenvaltioiden ottavan käyttöön tarkastusjärjestelmän näiden perusnormien noudattamisen varmistamiseksi. Tämä Euratomin perustamissopimuksen III luvun ¨Terveyden suojelu¨ mukaisesti säädetty yhteisön lainsäädäntö kattaa armeijalle kuuluvat tai armeijan vastuulla olevat radioaktiiviset aineet, erityisesti jos niihin liittyvät toimet vaikuttavat väestön altistumiseen. Kansainvälisellä tasolla tullaan syyskuussa 1997 virallisesti neuvottelemaan uudesta käytetyn polttoaineen käsittelyn turvallisuutta ja radioaktiivisen jätteen käsittelyn turvallisuutta koskevasta yhteisestä yleissopimuksesta. Sopimuksen odotetaan olevan valmis allekirjoitettavaksi IAEA:n yleiskokouksessa ja tulevan voimaan heti, kun riittävän monet valtiot ovat sen ratifioineet. Tämän pitäisi auttaa varmistamaan radioaktiivisen jätteen käsittelyn asianmukainen turvallisuustaso kaikkialla maailmassa. Yleissopimuksen odotetaan kattavan sotilaallisista tai puolustusohjelmista peräisin olevan käytetyn polttoaineen tai radioaktiivisen jätteen käsittelyn, jos kyseiset aineet siirretään pysyvästi siviilikäyttöön ja niitä käsitellään ainoastaan siviiliohjelmissa.